Raamat “Austusega” räägib loo Ainist ja Annest, kes elavad koos ja armastavad mitmeid A-ga algavaid asju ja tegevusi. Jutustust saab kasutada kõnearenduslikuks tööks nii lasteaiaealiste kui ka koolilastega. Järgnevalt on toodud välja mõlema vanusegrupi kohta viis harjutust ning lisaks ka oraalmotoorika harjutusi. 
 
Oraalmotoorika harjutused:  
1. Ahv sööb banaani: Ava suu. Keeleots puudutab ülahuult. Seejärel alahuult. Vaheldumisi 10 korda. Seejärel teeb mälumisliigutusi.  
2. Moosisuu: Kujutle, et huultel on apelsinimoos. Laku aeglaselt kogu ülahuult. Seejärel alahuult. Siis tee ring ümber huulte.  
3. Pannkook: tee keel laiaks, aseta alumisele huulele, hoia 5 sekundit.  
4. Auto kojamehed: keeleots liigub suunurgast suunurka, ei puutu vahepeal vastu huuli.  
5. Alpikanni naeratus: Ava suu, naerata suurelt ja hoia 5 sekundit. Seejärel puhka. 
Korda.  
 
Lasteaiaealine:  
1. Poemäng: logopeed/täiskasvanu ütleb, et tahab osta lille/sööki/looma/asja/vm, mis algab A-häälikuga. Laps vaatab raamatus olevaid pilte ja ütleb: siin on asalea/apelsin/ahv/aken/vm. 
2. Peitus: Valmista ette pildid (Anne, Ain, Aime, ahv, auto). Näita lapsele pilte. Laps vaatab pilte 10 sekundit. Üks pilt eemaldatakse. Laps peab ütlema:"Ahv kadus ära." 
3. Aia korrastamine: Joonista või prindi aed ning erinevad pildikaardid (5 asja, mis on tekstist; 5 asja, mida tekstis pole).  Laps peab aeda panema need tegelased ja asjad, kes olid loos. Moodustab lause: “Anne on aias.” “Anakonda ei ole aias.” 
4. Pallimäng: lapsed istuvad ringis. Kes palli saab, peab ütlema tekstist ühe sõna. Raskusastme tõstmine: Laps peab ütlema eelmise sõna viimase häälikuga algava uue sõna + tekstist ühe a-häälikuga sõna.  
5. Jutustamine: Laps kuulab teksti ning peab loo võimalikult täpselt ümber jutustama. Raskusastet saab tõsta, kui laps ei tohi kasutada ühtegi a-häälikuga algavat sõna. Võib ka jutustada, mis loos edasi saab või mis loole eelnes.  
 
 
 
 
Kooliealine laps:  
1. Verifitseerimine: laps loeb teksti läbi. Logopeed või täiskasvanu esitab väited. Laps peab ütlema, kas need on tõesed või väärad. Näiteks: Anne armastas ahve. Ain austas autosid. Aime arvutas arvelauaga. Anne ja Ain abiellusid Aravetel. Valed väited tuleb õigeks parandada.  
2. Sõnade liigitamine. Laps peab täitma tabeli etteantud kategooriate ja sõnadega või leidma tekstist sobivad sõnad. Näiteks selline täidetud tabel:  
Inimesed Kohad 	Asjad 
Anne 	Amsterdam arvelaud 
Ain 	Armeenia 	auto 
Aime 	Ameerika 	arvuti 
3. Küsimuste moodustamine vastuse kaudu. Logopeed/täiskasvanu loeb lapsele ette vastuse, kuid küsimuse peab laps ise moodustama. Näiteks: Ain ja Anne askeldasid alati aias. Laps küsib: Mida Ain ja Anne alati tegid?  
4. Sündmuste järjestamine. Laps peab tekstis esinevad sündmused panema õigesse järjekorda ning seejärel loo ümber jutustama.  
Näiteks:  
 Aime arvutas arvelauaga. 
 Anne õppis A-häälikut. 
 Anne ja Ain abiellusid. 
 Ain avastas apelsiinipuu. 
5. Uue lõigu kirjutamine: laps teeb tekstile järje. Ülesandes võib rakendada erinevaid tingimusi. Näiteks: vähemalt 15 lauset, iga lause algab A-tähega, aga ükski teine sõna ei tohi A-ga alata jm.  
Lisaks saab tekstis rakendada erinevaid lugemisvõtteid, kus laps saab teksti korduvalt lugeda. Ka sõnavaraga saab teksti abil palju tööd teha. Laps võib otsida võõraste sõnade tähendusi sõnaraamatust või internetis ning proovida moodustada sõnadega uusi lauseid. Laps võib jutustada loo ümber kasutades minimaalselt a-tähega sõnu (abiks on sünonüümisõnastik).  
